Насамрэч ровар як сродак рэкрэацыі ўжо заваяваў даволі шмат прыхільнікаў у нашай краіне. Праўда, у большасці выпадкаў успрымаецца як "адпачынак аднаго дня". Раніцай выехалі, дзень пакаталіся, вярнуліся да дому. Вельмі, зрэшты, цікавы варыянт, сам яго надзвычай паважаю. Ён дае магчымасць не проста актыўна і з задавальненнем адпачыць, але яшчэ і пабачыць шмат што з таго, чаго звычайна пабачыць не зможаш, і ўсё гэта - адносна недалёка ад дома. Я, напрыклад, дзякуючы такім паездкам, пабачыў вельмі шмат цікавых мясцінаў у адлегласці літаральна кіламетраў дваццаці ад Мінска.